DITTO ปี 65 กำไรโต 47% เคาะปันผลหุ้น-เงินสด ลงทุน “ซอฟต์แวร์สนามบิน” 18%
DITTO โชว์ฟอร์มปี 65 กำไรโต 47% แตะ 237 ลบ. รับรายได้เพิ่ม บอร์ดไฟเขียวปันผลหุ้น 5:1-เงินสด 0.01111111111 บ. ลงทุน “SIT” ผู้เชี่ยวชาญซอฟต์แวร์สนามบิน สัดส่วน 18% เล็งย้ายเทรด SET ปีนี้
DITTO โชว์ฟอร์มปี 65 กำไรโต 47% แตะ 237 ลบ. เคาะปันผลหุ้น-เงินสด ลงทุน “SIT” ผู้เชี่ยวชาญซอฟต์แวร์สนามบิน สัดส่วน 18%
27 ก.พ. 2566

นายฐกร รัตนกมลพร ประธานเจ้าหน้าที่บริหาร บริษัท ดิทโต้ (ประเทศไทย) จำกัด (มหาชน) หรือ DITTO เปิดเผยว่า ผลประกอบการของ DITTO และบริษัทย่อย ในรอบปี 2565 มีรายได้จากการขายและบริการ 1,236 ล้านบาท เพิ่มขึ้นจากปีก่อน 146.20 ล้านบาท คิดเป็นอัตราเพิ่มขึ้น 13% และมีกำไรสุทธิ 237.23  ล้านบาท เพิ่มขึ้น 75.42 ล้านบาท คิดเป็นอัตราเพิ่มขึ้น 47% จากปีก่อน
โดยในปี 2565 เป็นปีที่สามารถรักษาระดับการเติบโตของกำไรอย่างต่อเนื่อง โดยกำไรสุทธิเติบโตสูงถึง 47% จากปีก่อนซึ่งเป็นผลมาจากผลประกอบการธุรกิจ Data Management และ Cyber Security รวมถึงธุรกิจ Innovation Technology ซึ่งเป็นธุรกิจหลักมีการเติบโตค่อนข้างมาก
นอกจากนั้นที่ประชุมคณะกรรมการบริษัทได้อนุมัติจ่ายปันผลสำหรับผลประกอบการงวดปี 2565 เป็นหุ้นสามัญของบริษัทให้แก่ผู้ถือหุ้นในอัตรา 5 หุ้นเดิมต่อ 1 หุ้นปันผล เป็นจำนวนไม่เกิน 105,623,518 หุ้น มูลค่าที่ตราไว้หุ้นละ 0.50 บาท รวมมูลค่าทั้งสิ้นไม่เกิน 52,811,759 บาทหรือเทียบมูลค่าอัตราเท่ากับอัตราจ่ายปันผล 0.10 บาทต่อหุ้นและจ่ายปันผลเป็นเงินสดในอัตราหุ้นละ 0.01111111111 บาท หรือคิดเป็นมูลค่าทั้งสิ้นไม่เกิน 5,867,973.22 บาท เพื่อรองรับภาษีหัก ณ.ที่จ่าย
รวมทั้งที่ประชุมกรรมการบริษัทฯ ได้อนุมัติ การลงทุนบริษัท โสมาภา อินฟอร์เมชั่น เทคโนโลยี จำกัด (มหาชน) หรือ SIT จำนวนไม่เกิน 45,000,000 หุ้น คิดเป็นสัดส่วน 18% ของทุนจดทะเบียน ซึ่ง SIT เป็นผู้เชี่ยวชาญซอฟต์แวร์และเป็นผู้ให้บริการระบบตรวจสอบและคัดกรองผู้โดยสารล่วงหน้า (APPS) และประมวลผลรายการข้อมูลสำหรับฐานข้อมูลการเดินทางของผู้โดยสาร (PNR) ในสนามบินของบริษัทท่าอากาศยานไทยจำกัด และในอีกหลายประเทศทั่วโลก จึงเป็นผลดีในการขยายธุรกิจไปยังต่างประเทศอีกด้วย
“นอกจากนี้ DITTO ยังเตรียมย้ายเข้า SET ในปีนี้ด้วย” นายฐกร กล่าวทิ้งท้าย